RETTEN FOR EU-PERSONALESAGERS DOM

(Første Afdeling)

24. april 2013

Sag F-88/11

BX

mod

Europa-Kommissionen

»Personalesag – almindelig udvælgelsesprøve – udvælgelsesprøve EPSO/AD/148/09 – ikke opført på reservelisten«

Angående: Søgsmål anlagt i henhold til artikel 270 TEUF, som finder anvendelse på Euratom-traktaten i henhold til denne traktats artikel 106A, hvorunder BX for det første har nedlagt påstand om annullation af den af udvælgelseskomitéen for den almindelige udvælgelsesprøve EPSO/AD/148/09 (herefter »udvælgelseskomitéen«) trufne afgørelse om ikke at opføre BX på reservelisten for den almindelige udvælgelsesprøve EPSO/AD/148/09, for det andet om annullation af afgørelsen om afslag på BX’s klage, for det tredje om ændring af reservelisten og endelig om, at Europa-Kommissionen tilpligtes at betale en erstatning, der efter ret og billighed fastsættes til 7 000 EUR for den ikke-økonomiske skade, som BX hævder at have lidt, og sagens omkostninger.

Udfald: Europa-Kommissionen frifindes. BX bærer sine egne omkostninger og betaler Kommissionens omkostninger.

Sammendrag

Tjenestemænd – udvælgelsesprøve – vurdering af ansøgernes egnethed – spørgsmål stillet under den mundtlige prøve – udvælgelseskomitéens skøn – domstolsprøvelse – grænser

(Tjenestemandsvedtægten, art. 90 og 91; bilag III)

De vurderinger, som en udvælgelseskomité foretager, når den bedømmer ansøgernes kvalifikationer og egnethed, og de afgørelser, hvorved en udvælgelseskomité fastslår, at en ansøger ikke har bestået en prøve, er resultatet af en værdiladet vurdering. De er del af den vide skønsbeføjelse, som udvælgelseskomitéen råder over, og kan ikke efterprøves af Unionens retsinstanser, medmindre der foreligger en åbenbar tilsidesættelse af de for udvælgelseskomitéens arbejde gældende bestemmelser. Udvælgelseskomitéen er desuden forpligtet til at undersøge, om ansøgerne har de kvalifikationer og den erhvervsmæssige erfaring, der er nødvendig i forhold til de arbejdsopgaver, der er knyttet til den ledige stilling, der er nævnt i meddelelsen om udvælgelsesprøven. Udvælgelseskomitéen er ligeledes forpligtet til at foretage en sammenligning af ansøgernes kvalifikationer og egnethed for at kunne udvælge de mest egnede i forhold til de arbejdsopgaver, der skal udføres. Hvad særligt angår de mundtlige prøver i en udvælgelsesprøve råder udvælgelseskomitéen over et bredere skøn på grund af den frihed og usikkerhed, der karakteriserer denne type prøve, som ved selve sin karakter er mindre standardiseret end den skriftlige prøve, og hvis indhold kan variere i forhold til de forskellige ansøgeres erfaring og personlighed samt i forhold til ansøgernes besvarelser af udvælgelseskomitéens spørgsmål. Heraf følger, at udvælgelseskomitéen, henset til den begrænsede tid, der er afsat til en mundtlig prøve, ikke overskrider grænserne for sit vide skøn ved at begrænse den tid, en ansøger har til at forberede sit svar, og ved at bede vedkommende om at svare spontant.

(jf. præmis 38, 39, 60 og 61)

Henvisning til:

Retten i Første Instans: 23. marts 2000, sag T-95/98, Gogos mod Kommissionen, præmis 36; 14. juli 2000, sag T-146/99, Texeira Neves mod Domstolen, præmis 42; 7. februar 2002, sag T-193/00, Felix mod Kommissionen, præmis 36; 5. april 2005, sag T-336/02, Christensen mod Kommissionen, præmis 25; 14. juli 2005, sag T-371/03, Le Voci mod Rådet, præmis 102